Munisipale verkiesing: Wat maak ek met my stem?  Oor minder as ŉ week moet Suid-Afrikaners weer hul kruisies in die plaaslike verkiesing trek, met die hoop dat dienslewering in hul betrokke munisipaliteit sal verbeter. Die statistieke dui egter daarop dat baie mense waarskynlik nié vanjaar gaan stem nie weens ŉ toenemende gevoel van ontevredenheid met die plaaslike regering en apatie teenoor politiek oor die algemeen. ŉ Paneel politieke kenners waag ŉ paar voorspellings oor die EFF se groei, die moontlikheid van koalisies en onafhanklike kandidate se uitslae. Hulle verduidelik ook hoekom dit belangrik is om aan vanjaar se verkiesing deel te neem en hoe gemaak indien jy nog nie weet vir wie om te stem nie. Christel Cornelissen gesels Dinsdag 26 Oktober om 13:00 met die politieke kenners Alida Kok en André Duvenhage, asook Morné Mostert, hoof van plaaslike regeringsake by AfriForum hieroor. Volg die gesprek regstreeks op Maroela Media se Facebook-blad. ŉ Video van die gesprek sal ook na afloop van die gesprek onder aan hierdie artikel beskikbaar wees.